十月十九日小酌分韻得里字
作者：方回
朝代：宋

paragraphs: 奠國荷隆棟，扶世納夷軌。
勳庸書盟府，名氏垂信史。
畫餠既無成，墜甑亦云已。
幽哦陶倦情，閒讀探玄理。
嗜古植雅正，憤俗馘淫靡。
尚堪輩前哲，未屑睨餘子。
寒門車馬絕，良月風日美。
旁近東西鄰，邂逅二三士。
無錢焉能神，有酒猶粗旨。
炙臠割肥羊，鱠材斫長鯉。
隨分匪强致，乘興肯中止。
鈎深出該洽，砭疾伐鄙俚。
縮頸罰令苛，撫掌戲語綺。
豪歌眇羣兒，大笑驚數里。
一翁醉而踣，兩生掖不起。
心廣窮亦樂，氣衰老且死。
生生天壤間，知命者罕爾。
予將歸萬山，後日當憶此。